Neĝopluvio

La Neĝopluvio, laŭ la latinlingva scienca nomo Anarhynchus nivosus alude al tre etende blankaj malsupraj partoj, estas eta kaj vigla pluvio, tio estas vadbirdo de la familio de ĥaradriedoj kaj genro Anarhynchus kiu enhavas multajn aliajn speciojn. 

Ĝi estis dekomence priskribita de John Cassin en 1858, sed estis klasita kiel subspecio de la Marborda pluvio en 1922. Ekde 2011, tiu pluvio estis agnoskita kiel aparta specio baze sur genetikaj kaj anatomiaj diferencoj disde la Marborda pluvio. Oni agnoskis du aŭ tri subspeciojn, distribuitaj laŭlonge de la Pacifika marbordo de Nordameriko, Ekvadoro, Peruo kaj Ĉilio, en kelkaj internaj areoj de Usono kaj Meksiko, laŭlonge de la marbordo de la Golfo de Meksiko, kaj en insuloj de Karibio. La marbordaj populacioj konsistas de kaj loĝantaj kaj migrantaj birdoj, dum la internaj populacioj estas ĉefe migrantaj. Ĝi estas unu el la plej bone studitaj endemiaj vadbirdoj de Ameriko, kaj unu el la plej raraj.

Neĝopluvioj estas palbrunaj supre kaj blankaj malsupre, kun blanka zono sur la malantaŭa kolo. Dum la reprodukta sezono, maskloj havas nigrajn makulojn malantaŭ la okulo kaj flanke de la kolo; la kolmakuloj estas apartaj unu de la alia kaj ne formas kontinuan brustobendon kiel ĉe multaj aliaj pluvioj. Neĝopluvioj povas esti distingitaj de aliaj pluvioj ankaŭ pro tutnigra kaj svelta beko, kaj grizaj ĝis nigraj kruroj. La tipa voko estas ripeta "tu-Ŭiit".

Tiu pluvio loĝas en malfermaj areoj en kiuj vegetaĵaro estas foresta aŭ malabunda, precipe marbordaj sablaj strandoj kaj marbordoj de salakvaj aŭ alkalaj lagoj, kie ĝi manĝas senvertebrulojn kiel ekzemple krustacoj, vermoj, skaraboj, kaj muŝoj. Komence de la reprodukta sezono, maskloj elfosas multoblajn nestoskrapaĵojn kiuj estas proponitaj al inoj; unu el tiuj skrapaĵoj poste estas elektita por reproduktado. Kelkaj inoj forlasos sian idaron baldaŭ post kiam la idoj eloviĝas por repariĝi kun alia masklo, dum ilia unua partnero daŭre zorgos la idojn. Tia poligamio estas nekutima ĉe birdoj, kaj estas eble strategio por maksimumigi reproduktan sukceson. Estas pli da maskloj ol inoj - ekzemple 1.4 fojojn pli multaj en Kalifornio - kaj ju pli alta estas tiu seksproporcia malekvilibro, des pli da inoj okupiĝas pri poliandria konduto.

La neĝopluvio estas listigita kiel preskaŭ minacata fare de la Internacia Unio por Konservado de Naturo. La ĉefaj minacoj estas habitatodetruo pro invadaj strandoherboj, urba evoluo, same kiel ofta ĝenado pro distraj uzoj de strandoj. Konservadismaj iniciatoj sur la usona Pacifika marbordo inkludas ŝnurligitajn strandajn areojn kiuj estas uzitaj por reproduktado, la forigon de invadaj strandoherboj, kaj protektado kontraŭ ovpredantoj. Kvankam tiaj decidoj estis sukcesaj loke, la tutmonda populacio supozeble estas en malkresko.

 Referencoj 

 Shorebirds de Hayman, Marchant kaj Prater 

Eksteraj ligiloj

Kategorio:Ĥaradrioj
Kategorio:Birdoj de Ameriko